text: РЕШЕНИЕ НА КОМИСИЯТА
  от 14 февруари 2013 година
  относно невключването на определени вещества в приложение I, IА или IБ към Директива 98/8/ЕО на Европейския парламент и на Съвета относно пускането на пазара на биоциди
  (нотифицирано под номер C(2013) 670)
  (текст от значение за ЕИП)
  (2013/85/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
  като има предвид, че:
  (1)
  С Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2), е определен списък на активни вещества, подлежащи на оценка с оглед на евентуалното им включване в приложение I, IА или IБ към Директива 98/8/ЕО.
  (2)
  За известен брой комбинации вещества/продуктови типове, включени в посочения списък, или всички участници са се оттеглили от програмата за преглед, или определената за докладваща по оценката държава членка не е получила пълни досиета до крайния срок по член 9 и член 12, параграф 3 от Регламент (ЕО) № 1451/2007.
  (3)
  Комисията съответно информира държавите членки за това съгласно член 11, параграф 2, член 12, параграф 1 и член 13, параграф 5 от Регламент (ЕО) № 1451/2007. Информацията бе оповестена и публично чрез електронни средства.
  (4)
  В срок от три месеца след посочените оповестявания редица дружества проявиха интерес към поемането на ролята на участник по отношение на някои от въпросните вещества и продуктови типове. След това обаче тези дружества не представиха пълно досие.
  (5)
  Следователно, съгласно член 12, параграфи 4 и 5 от Регламент (ЕО) № 1451/2007, въпросните вещества и продуктови типове следва да не бъдат включени в приложение I, IА или IБ към Директива 98/8/ЕО.
  (6)
  В интерес на правната сигурност е целесъобразно да се уточни датата, след която биоцидите, съдържащи активни вещества за продуктовите типове, посочени в приложението към настоящото решение, не могат повече да бъдат пускани на пазара.
  (7)
  Мерките, предвидени в настоящото решение, са в съответствие със становището на Постоянния комитет по биоцидите,
  ПРИЕ НАСТОЯЩОТО РЕШЕНИЕ:
  Член 1
  Веществата, посочени в приложението към настоящото решение, не се включват в приложение I, IА или IБ към Директива 98/8/ЕО за съответните продуктови типове.
  Член 2
  За целите на член 4, параграф 2 от Регламент (ЕО) № 1451/2007 биоцидите, съдържащи активни вещества за продуктовите типове, посочени в приложението към настоящото решение, не могат повече да бъдат пускани на пазара, считано от 1 февруари 2014 г.
  Член 3
  Адресати на настоящото решение са държавите членки.
  Съставено в Брюксел на 14 февруари 2013 година.